钦定古今图书集成/历象汇编/乾象典/第015卷 > 《周礼》 > 《春官》
## 钦定古今图书集成/历象汇编/乾象典/第015卷 > 《周礼》 > 《春官》

《大宗伯》“以天产作阴德，以中礼防之；以地产作阳德，
以和乐防之。”

〈注〉天产者动物，地产者植物。阴德阴气，在人者阴气虚，纯之则劣，故食动物，作之使动，过则伤性，制中礼以节之。阳德阳气，在人者阳气盈，纯之则躁，故食植物，作之使静，过则伤性，制和乐以节之。

### 典同掌六律六同之和以辨天地四方阴阳之声以为乐器

〈注〉阳声属天，阴声属地，天地之声布于四方。郑司农云：“阳律以竹为管，阴律以铜为管。”竹，阳也；铜，阴也，各顺其性，同助阳宣气与之同，皆以铜为之。

### 卜师凡卜辨龟之上下左右阴阳以授命龟者而诏相之

〈注〉“阴后弇也。”“阳前弇也。”

### 占梦掌其岁时观天地之会辨阴阳之气

〈注〉其岁时，今岁四时也。天地之会，建厌所处之日辰，阴阳之气，休王前后。〈疏〉天地之会，阴阳之气，年年不同，故云今岁四时也。建谓斗柄所建，谓之阳建，故左还于天。厌谓日前一次，谓之阴建，故右还于天。故《堪舆天老》曰：“假令正月阳建于寅，阴建在戌日辰者，日据干，长据支，观此建厌所在，辨阴阳之气，以知吉凶也。”

### 家宗人以冬日至致天神人鬼以夏日至致地示物鬽〈音媚〉

〈注〉天人阳也。地物，阴也。阳气升而祭鬼神，阴气升而祭地祇。物鬽，所以顺其为人与物也。〈疏〉郑云：“天人阳也”者，此解冬日至祭天神人鬼之意，以其阳，故十一月一阳生之月，当阳气升而祭之也。云“地物阴也”者，此解夏日至祭地祇之意，以其阴，故五月一阴生之日，当阴气升而祭之也。云“所以顺其为人与物也”者，各顺阴阳，而在冬夏至也。